Siel van ‘n vrou | Maroela Media
Siel van ’n vrou is ’n pragtige volkleur-boekie vir vroue deur gewilde outeur Milanie Vosloo. In uiteenlopende stukkies soos “Jy ís mooi. Glo dit!”, “Vergifnis maak jou wérklik vry” en “Jý = die kroon van sy skepping” bevestig Milanie soos net sy kan dat elke vrou verseker kan wees van God se koesterende liefde. Die 20 stukkies word afgerond met ’n gebed en kerngedagte, en sal elke vrou laat met die gedagte dat sy kosbaar is vir God.
Milanie Vosloo verstaan die hart, siel en lewensdilemmas van vandag se vrou. Vandaar haar gewildheid as skrywer en openbare spreker. Afgesien van vrou vir haar man, Johan, en ma vir haar kinders, Marizelle en Johan, is sy ook die afgelope 26 jaar die Besturende Direkteur van haar eie reklameagentskap, Uppe Marketing. Hierdie suksesvolle maatskappy het al verskeie toekennings onder haar bekwame leiding ontvang. Milanie is ook die afgelope 7 jaar die vroueskrywer van die e-kerk (www.ekerk.co.za) en hanteer die rubriek “Siel van ’n vrou” in die tydskrif Lééf – met hart & siel.